Covid-19-statistieke: Net meer as 800 nuwe gevalle(Argieffoto: Ronny Hartmann/AFP) Nog 809 pasiënte in Suid-Afrika het in die laaste siklus van 24 uur positief getoets vir Covid-19. Dit is weer heelwat minder nuwe infeksies as ŉ dag tevore (1 306) en ook laer as die gemiddelde getal nuwe gevalle oor die voorafgaande sewe dae (1 354). Die Nasionale Instituut vir Oordraagbare Siektes (Nios) sê die jongste toename in Covid-19-infeksies verteenwoordig ŉ positiwiteitskoers van 3,4%. Nog 27 Covid-19-verwante sterftes is intussen aangemeld terwyl nog 30 pasiënte weens die virus in die hospitaal opgeneem is. Die land se dodetal staan nou op 87 780 terwyl 2 779 906 mense in Suid-Afrika reeds van Covid-19 herstel het. Minstens 2 906 422 mense in Suid-Afrika het reeds positief getoets vir Covid-19 waarvan 6 268 in dié stadium in ’n hospitaal behandel word. Die meeste nuwe gevalle is in KwaZulu-Natal (22%) en die Wes-Kaap (19%) aangemeld. Dié provinsies word gevolg deur die Oos-Kaap (16%), Gauteng (12%), die Noord-Kaap (11%), die Vrystaat (9%), Noordwes (7%), Mpumalanga (3%) en Limpopo (1%). Daar is tans 38 736 aktiewe Covid-19-gevalle regoor die land. Altesame 52 556 inentings is sedert die vorige verslag gedoen. Byna 18 miljoen mense in Suid-Afrika is tot dusver teen Covid-19 ingeënt.